Budapest Főváros XIV. Kerület Zugló Önkormányzatának

Polgármestere
Szám:123-725/2021.
Nyilvános ülésen tárgyalandó!

Képviselő-testület 2021. december 16-i ülésére

Tisztelt Képviselő-testület!

Tárgy: 
Döntés Budapest-Zugló Kerületközpont tervezési közbeszerzési eljárásának indításáról és az önkormányzat 2021-es közbeszerzési tervének módosításáról.
I. Előzmények

–––––––––––––––––––––––––––––––––––––––––––––––––––––––––––––––––––––––––––––––––

Budapest XIV. Kerület Zugló Önkormányzat Bosnyák téri vegyes funkciójú középület fejlesztési tervét bemutató és a tervezendő épület koncepciótervéről szóló tájékoztatást Képviselő-testület a 2021. november 11-i ülésén a 367/2021 (XI.11.) számú határozatával elfogadta és felkérte a polgármestert a tervezési tevékenység beszerzésének előkészítésére.
 
Az ingatlanfejlesztés, a Budapest-Zugló Kerületközpont a Budapest XIV. kerület Csömöri út   1-11. sz. (31267/96 hrsz.) és Bosnyák utca 46. sz. (31267/95 hrsz.) ingatlanokon kerül kialakításra.
 
Zugló az ország nyolcadik legnépesebb önkormányzata és nincs hagyományos, megérdemelt, méltó központja, főtere. A Bosnyák tér mindig is a kerület központjának volt kijelölve. A tér két helyi főút kereszteződésében található, ezért várostervezésileg kerületközpontnak tekinthető.  Zugló-központhoz értendő a Bosnyák tér, a környékbeli további közterületek, közintézmények és építési telkek. A közintézmények: a Fővárosi Vásárcsarnok, a Remiz, a katolikus és az evangélikus templomok, kertjeikkel. A tér azonban az elmúlt években egyre jobban elmaradt egy modern, XXI. századi városi főtérrel szembeni elvárásoktól és a híres “Bosi”, vagyis a piac is régóta komolyabb felújításra szorul. (A Főváros évek óta tervezi a piac megújítását és a kocsiszín elköltöztetését, azonban  forráshiány miatt a közeljövőben nem tudja ezt megvalósítani. ) Mivel a kerület több évtizede tervezi egy városközpont kialakítását, városi főtérrel, amelynek részét kell, hogy képezze a kerület hivatala, így megvizsgálták, hogyan lehetne mindezt a Bosnyák téren megvalósítani együtt a piac megújításával. 
Az elmúlt évtizedekben számos elképzelés született már a Bosnyák tér és környékének rendezésére, de most először születtek olyan tervek, amelyek valóban az itt élők érdekeit szolgálják. Az új zuglói városközpont nemcsak a XIV. kerületben, hanem egész Budapesten az egyik legelőremutatóbb fejlesztés lenne.
Az új piac és a hivatal kialakítása mellett ráadásul a telek beépíthetősége további funkciót is elbír, ezért merült fel egy új szakrendelő ide építése is.
Zugló két fontos szakrendelőjében ugyanis évek óta versenyt fut az Önkormányzat az enyészettel, hogy a zuglóiak megfelelő ellátást kaphassanak, de valójában mindkét épület pénznyelő. A kerület egészségügyi ellátásának gerincét most a Zugló szélén lévő, Örs vezér terei szakrendelő és a modern egészségügyi ellátásra alkalmatlan Hermina úti szakrendelő látja el. Az Örs vezér terén lévő épület gépészeti megújítása előbb-utóbb elkerülhetetlen. A gépészet előtt azonban az épület energetikai korszerűsítése is szükségszerű, mert csak így optimalizálható az épület gépészeti rendszere. A hőszigetelés, a nyílászárók cseréje, majd a gépészet felújítása a mostani árakon is nagyságrendileg is meghaladja a 4,2 milliárd forintot. Ugyanez elmondható a Hermina úti rendelőről is. Itt a felújítás meghaladhatja a 2,7 milliárd forintot.
A két épület együttes felújítása tehát várhatóan közel 7 milliárd forintba kerülne az önkormányzatnak, ami aránytalanul sok. Ráadásul a felújítással sem lehetne a mai igényeknek megfelelő ellátást biztosítani, nem változnának jelentősen a helyiségkapcsolatok, és az orvosi berendezések elhelyezése sem lenne kedvezőbb. 
Jól mutatják a szükséges felújítást az épületek jelenlegi működtetési költségei is. Az Örs Vezér terei épület éves rezsiköltsége 177 millió, míg a Hermina úti rendelőé 107 millió forintba kerül.
Ehhez képest az új szakrendelő a kerület kellős közepén szolgálná a zuglóiakat, olcsóbban megépíthető és a jelenlegi épületek fenntartási költségeinek feléből lehet majd üzemeltetni.
Az ellátás egy helyen történő biztosítása ugyanis jelentős működési költségmegtakarítást eredményez, és a szakmai humánforrás is sokkal jobban összpontosítható, az orvosok  a rendeléssel tölthetik idejüket utazás helyett.
Ezeket a költségeket tehát minimum a felére lehetne csökkenteni az összevonással, de a fenntartható kialakítás, korszerű fűtési rendszer további csökkentést eredményez.
Szintén teljes felújításra szorul az önkormányzat épülete; a gépészetét, elektromos hálózatát, a világítást, nyílászárókat, burkolatokat cserélni kellene. A gépészet előtt azonban az épület energetikai korszerűsítése is szükségszerű, mert csak így optimalizálható az épület gépészeti rendszere. A felújítás ebben az esetben is több milliárd forint. A felújítások szükségességét jól mutatja itt is az épület működési költsége, amely éves viszonylatban eléri a 82 millió forintot. A korszerű épületkialakítás a működési költséget meg tudná felezni. És azt is látni kell, hogy a felújítás sem oldaná meg, hogy egy helyen tudják a lakosok intézni gyorsan és korszerűen a hivatalos ügyeiket.
Ehhez képest az új Városháza, amely a tervek szerint ráadásul Zugló szívében épül meg, hosszútávra oldhatja meg Zugló strukturális problémáját azzal, hogy kap egy főteret, amely multifunkcionális rendezvénytér is lenne egyben és ide kerülhet a közigazgatási központja, ahol a lakosok minden hivatalos ügyüket egy helyen, gyorsan intézhetik, a bevásárlással és egészségügyi ellátással együtt.
A felújítási és a működési költségek alapján kerültek ezek a funkciók a Városközpontba és ez alapján készült a koncepció. Az új korszerűen, energia-hatékonyan kialakított épületben a jelenlegi működési költségek és a rezsi minimum a felére csökkenthetők, ez a mai energiaárakon is közel  200 millió forint éves megtakarítást eredményezhet.
Az új városközpont tehát olyan problémákra ad fenntartható választ, amelyekkel Zugló évtizedek óta küzd, de mindeddig nem sikerült megoldani ezeket. 
 2021. november 23-án az új Városközponttal kapcsolatos társadalmi egyeztetés céljából lakossági fórumot tartott az Önkormányzat nagy érdeklődés mellett, hogy vázolja az elképzeléseket egy prezentáció keretében és a felmerülő kérdésekre, észrevételekre válaszoljon. A lakosság tájékoztatását és egyeztetéseket a jövőben is folytatja.
II. Vélemények

–––––––––––––––––––––––––––––––––––––––––––––––––––––––––––––––––––––––––––––––––

A Budapest Zugló Bosnyák téri piac jelenlegi területére egy új 3 funkciót magában foglaló  épület engedélyezési és kiviteli terv készítése a szükséges hatósági ügyintézéssel, engedélyeztetéssel. Az épületen kívül a tervezési területen az új városi tér kialakításának terve nagyságrendileg 6000 m2 alapterülettel, valamint az ingatlanon a városi tér tájépítészi terve is részét képezi a tervezésnek.
 
A tervezési feladat a területen egy meglévő, felújításra szoruló, korszerűtlen piac helyett egy új piac-vásárcsarnok kialakítása 5600 m2 alapterülettel, egy új, a kerület szakorvosi ellátását biztosító szakorvosi rendelőintézet 7600 m2 alapterülettel, valamint az új kerületi önkormányzati hivatal tervezése 5500 m2 alapterülettel a rendelkezésre álló koncepcióterv alapján.
 
A földszint alatt egy szint kerül kialakításra 13547 m2 alapterülettel, amely magában foglalja a mélygarázs területét 340 férőhellyel, a piac raktárhelyiségeit, logisztikáját, és a szakorvosi rendelőintézet helyiségeit.
 
A tervezendő épület megközelítésének kialakítása során a városi tér és a tervezési terület melletti zöldterületek összekapcsolásának lehetőségét vizsgálni kell, ennek során a Lőcsei út forgalomcsillapítása is lehetséges.
 
A közbeszerzési eljárás célja generál tervezési szolgáltatás beszerzése, amely magában foglalja a:
- településképi véleményezési,
- engedélyezési,
- kivitelezési,
- szakági,
- és megvalósulási tervdokumentáció elkészítését, hatósági engedélyeztetését és kapcsolódó mérnöki szolgáltatásokat (tervezői művezetéssel együtt).
Eredményes eljárás esetén a  szerződést Budapest Főváros XIV. Kerület Zugló Önkormányzata, mint Ajánlatkérő Megrendelő minőségben, míg a nyertes Ajánlattevő generáltervező minőségben írja alá.
 
Eljárás becsült értéke – tartalékkerettel együtt nettó 300 millió HUF + ÁFA, összesen bruttó 381 millió HUF.
A fedezet forrása: 2021 évi Költségvetési rendelet 8. melléklete alapján biztosított saját forrás.
 
Jelen előterjesztés 1. számú határozati javaslatának célja, hogy a Képviselő-testület döntsön a szükséges közbeszerzési eljárás megindításáról és lefolytatásáról.
Budapest Főváros XIV. Kerület Zugló Önkormányzata Képviselő-testülete 1/2020. (II.27.) normatív határozatával elfogadott Budapest Főváros XIV. Kerület Zugló Önkormányzata Közbeszerzési Szabályzata III.1.3) pontja alapján: amennyiben az eljárásra vonatkozó becsült érték meghaladja a nettó 100 millió forintot, úgy a Képviselő-testület dönt az eljárás megindításáról és a lezárásáról.
 
Mivel a Képviselő-testület által az év elején elfogadott, az Önkormányzat 2021 évi közbeszerzési tervében nem szerepel ezen közbeszerzési eljárás, ezért a közbeszerzési eljárás megindításával egyidejűleg a közbeszerzésekről szóló 2015. évi CXLIII. törvény (továbbiakban: Kbt.) 42. § (3) bekezdésének rendelkezése alapján a Képviselő-testületnek formálisan módosítania szükséges az Önkormányzat 2021. évi közbeszerzési tervét ilyen igény felmerülésekor. Ezt a célt hivatott szolgálni az előterjesztés 2. sz. mellékletében megfogalmazott Határozati javaslat.
 
 
Főépítészi véleménye: A közbeszerzési kiírás a közterületekkel kapcsolatos elvárásokat településrendezés szempontból helyesen tartalmazza, az épület engedélyezéséhez szükséges településképi eljárás a leírt folyamatok közé jól van beágyazva.
 
Jogi Főosztály véleménye: Az előterjesztésben közölt adatok, információk alapján észrevétellel nem él.
 
Gazdasági Főosztály véleménye: Az előterjesztés tárgya szerinti beszerzés fedezete a 2021. évi költségvetésben rendelkezésre áll a „Városközpont tervezése” megnevezésű beruházási soron.
 
Kérem a Tisztelt Képviselő-testületet, az előterjesztés megtárgyalására és az 1. és 2. mellékletben foglalt határozati javaslatok elfogadására.
 
III. Bizottsági vélemények
A Gazdasági Bizottság és a Városfejlesztési Bizottság tárgyalja.
IV. Döntési javaslat

Budapest Főváros XIV. Kerület Zugló Önkormányzat Képviselő-testülete a „Budapest Zugló-Kerületközpont tervezése” elnevezésű közbeszerzési eljárás megindításához kapcsolódóan elfogadja az előterjesztés 1-2. mellékletét képező, önkormányzati határozati javaslatokat
Az 1-2. melléklet szerinti határozathozatal a Magyarország helyi önkormányzatairól szóló 2011. évi CLXXXIX. törvény 47. § (1)-(2) bekezdése alapján egyszerű szótöbbséget igényel. 

Budapest, 2021. december 7.
Horváth Csaba
polgármester
Mellékletek:

1. számú melléklet: Határozati javaslat
2. számú melléklet: Határozati javaslat

3. számú melléklet: Műszaki szakmai leírás – Tervezési feladat 
4. számú melléklet: Indítólevél 
5. számú melléklet: Ajánlattételi felhívás
6. számú melléklet: Tervezési közbeszerzés szerződéstervezete
7. számú melléklet: Módosított 2021 évi Közbeszerzési terv
Az előterjesztést készítette:

· Nagy Péter János (Polgármesteri Kabinet)

· dr. Horváth János jogtanácsos, közbeszerzési referens (Jogi Főosztály),

· dr. Varga Dóra Katalin ügyvéd (FAKSZ) (ajánlati felhívás, szerződés tervezet)
1. számú melléklet a 123-725/2021. előterjesztéshez

Határozati javaslat

Budapest Főváros XIV. Kerület Zugló Önkormányzata Képviselő-testülete
……/2021. (…) önkormányzati határozata
Budapest Főváros XIV. Kerület Zugló Önkormányzata Képviselő-testülete a „Budapest -Zugló Kerületközpont tervezése” elnevezésű közbeszerzési eljárást, a közbeszerzésekről szóló 2015. évi CXLIII. törvény 81. §-a szerinti nyílt közbeszerzési eljárást az előterjesztés 4-6. számú mellékletei szerinti tartalommal megindítja. Az előterjesztés 4-6. számú mellékleteit az abban foglalt tartalommal elfogadja.
Határidő: azonnal
Felelős:   Polgármester (Polgármesteri Kabinet útján)

2. számú melléklet a 123-725/2021. előterjesztéshez

Határozati javaslat

Budapest Főváros XIV. Kerület Zugló Önkormányzata Képviselő-testülete
……/2021. (…) önkormányzati határozata
Budapest Főváros XIV. Kerület Zugló Önkormányzata Képviselő-testülete Budapest Főváros XIV. Kerület Zugló Önkormányzata 2021. évi közbeszerzési tervét az előterjesztés 7. sz. melléklete szerinti tartalommal módosítja és elfogadja.
Határidő:
azonnal 
Felelős: 
Polgármester (Jogi Főosztály útján)

